UREDBA KOMISIJE (EU) 2019/318

z dne 19. februarja 2019

o spremembi Uredbe (EU) 2017/2400 in Direktive 2007/46/ES Evropskega parlamenta in Sveta glede določitve emisij CO2 in porabe goriva pri težkih vozilih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) in o dostopu do informacij o popravilu in vzdrževanju vozil ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES (1), ter zlasti člena 4(3) in člena 5(4)(e) Uredbe,

ob upoštevanju Direktive 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (okvirna direktiva) (2), ter zlasti člena 39(7) Direktive,

ob upoštevanju naslednjega:

(1) Z Uredbo Komisije (EU) 2017/2400 (3) je bila uvedena skupna metoda za objektivno primerjavo učinkovitosti težkih vozil, danih na trg Unije, kar zadeva njihove emisije CO2 in porabo goriva. Vsebuje določbe za potrjevanje sestavnih delov, ki vplivajo na emisije CO2 in porabo goriva pri težkih vozilih, uvaja simulacijsko orodje za določanje in navajanje emisij CO2 in porabe goriva pri takih vozilih ter med drugim določa zahteve za organe držav članic in proizvajalce za preverjanje skladnosti potrjevanja sestavnih delov in skladnosti delovanja simulacijskega orodja.

(2) Z izkušnjami, pridobljenimi po začetku veljavnosti Uredbe (EU) 2017/2400, je bilo opredeljenih več vidikov skupne metode za določanje emisij CO2 in porabe goriva pri težkih vozilih, delovanja simulacijskega orodja, potrjevanja sestavnih delov, samostojnih tehničnih enot in sistemov ter postopka za preverjanje skladnosti delovanja simulacijskega orodja in potrjevanja sestavnih delov, samostojnih tehničnih enot in sistemov, ki potrebujejo pojasnilo. Takšna pojasnila vplivajo tudi na informacije, ki jih proizvajalci zagotavljajo v skladu z Direktivo 2007/46/ES.

(3) Komisija je izvedla oceno v zvezi s tehničnimi in gospodarskimi posledicami potrebnih pojasnil.

(4) Z izboljšanjem skupne metode za objektivno primerjavo učinkovitosti težkih vozil, kar zadeva njihove emisije CO2 in porabo goriva, bi se morali povečati konkurenčnost industrije Unije in preglednost na trgu v zvezi s porabo goriva težkih vozil.

(5) Utekočinjeni naftni plin (UNP) je razpoložljivo alternativno gorivo dizlu za težka vozila. Uvedba prihodnjih inovativnih tehnologij, ki temeljijo na UNP, bo prispevala k dodatnemu zmanjšanju emisij CO2 v primerjavi z dizelskimi vozili. Za zagotovitev, da bo UNP zajet v preskusnem postopku za motorja, ga je v potrditve za motor ustrezno vključiti kot dodatno referenčno gorivo, da se določijo emisije CO2 in poraba goriva pri težkih vozilih.

(6) Ustrezno je upoštevati posebnosti delovnih vozil, tj. vozil, ki se uporabljajo za druge namene kot za dostavo blaga. Navedena vozila bi bilo zato treba uvrstiti v posebne podskupine v okviru obstoječih skupin vozil, da bi se ločila od vozil, ki se uporabljajo samo za dostavo blaga, njihove emisije CO2 pa bi bilo treba določiti v skladu z namenskimi profili namembnosti.

(7) Ustrezno je tudi jasno opredeliti vozila, za katera zaradi svojih naprednih pogonskih sistemov, vključno z električnimi in hibridnimi električnimi pogonskimi sistemi ter pogonskimi sistemi s kombiniranim gorivom, trenutno ni mogoče uporabljati zahteve po določitvi njihovih emisij CO2 ali porabe goriva z razpoložljivim simulacijskim orodjem. Da bi dobro razumeli stopnjo prodora takih vozil na trg, bi bilo treba zagotoviti poseben postopek, ki bi omogočal jasno opredelitev takih vozil in njihovih pogonskih sistemov.

(8) Za zmanjšanje emisij CO2 je ključnega pomena, da so emisije CO2 novoproizvedenih težkih vozil skladne z vrednostmi, določenimi v skladu z Uredbo (EU) 2017/2400. Zato bi bilo treba skladnost delovanja simulacijskega orodja ter potrjevanja sestavnih delov, samostojnih tehničnih enot in sistemov, ki vplivajo na emisije CO2 in porabo goriva, preveriti ne samo s postopki, ki so že določeni v Uredbi (EU) 2017/2400, ampak tudi s postopkom preskušanja za preverjanje skladnosti med dejansko vožnjo. Tega bi morali izvajati proizvajalci, preverjati pa homologacijski organi.

(9) Homologacijskim organom bi bilo treba omogočiti, da naložijo popravne ukrepe za morebitne sistemske nepravilnosti v zvezi s potrjevanjem lastnosti sestavnih delov, samostojnih tehničnih enot ali sistemov, povezanih z emisijami CO2 in porabo goriva, ter delovanjem simulacijskega orodja, tudi kadar so take nepravilnosti ugotovljene med preiskavo, potem ko vozilo ni uspešno opravilo postopka preskušanja za preverjanje skladnosti. Če homologacijski organi ne ugotovijo nepravilnosti v zvezi s potrjevanjem lastnosti sestavnih delov, samostojnih tehničnih enot ali sistemov, povezanih z emisijami CO2 in porabo goriva, ali delovanjem simulacijskega orodja, čeprav vozilo ni uspešno opravilo preskusa, bi moralo biti Komisiji omogočeno, da preuči morebitno nepravilno delovanje simulacijskega orodja.

(10) Med postopkom preskušanja za preverjanje skladnosti bi bilo treba navor koles, vrtilno frekvenco motorja, vklopljeno prestavo in porabo goriva pri težkem vozilu izmeriti med dejansko vožnjo, podobno profilu namembnosti simulacijskega orodja, ter jih primerjati s porabo goriva, izračunano s simulacijskim orodjem. Za uspešno opravljen postopek preskušanja za preverjanje skladnosti bi se morala izračunana poraba goriva ujemati z izmerjeno porabo goriva v okviru določenega dovoljenega odstopanja.

(11) Sistemsko preverjanje rezultatov numerične simulacije s fizičnim preskusom je nov koncept v evropski zakonodaji o homologaciji. Osnovni postopek preskušanja za preverjanje skladnosti bo zato ocenjen zaradi možnih izboljšav. Zato bi morali biti Komisija in homologacijski organi pooblaščeni za zbiranje rezultatov postopkov preskušanja za preverjanje skladnosti od proizvajalcev in njihovo vrednotenje.

(12) Da bi imeli homologacijski organi in proizvajalci dovolj časa za prilagoditev novim določbam, bi morala obveznost preverjanja emisij CO2 in porabe goriva pri novih vozilih z uporabo postopka preskušanja za preverjanje skladnosti med dejansko vožnjo začeti veljati 1. julija 2020.

(13) Podatke o emisijah CO2 za vozila, ki spadajo v skupine vozil 4, 5, 9 in 10, ki so bile določene v skladu z Uredbo (EU) 2017/2400, bo treba od leta 2019 spremljati v skladu z Uredbo (EU) 2018/956 Evropskega parlamenta in Sveta (4). Cilj sprememb Uredbe (EU) 2017/2400, določenih v tej uredbi, je zagotoviti možnost zbiranja zanesljivih podatkov o emisijah CO2 za vsa vozila, ki so predmet Uredbe (EU) 2018/956, za leto 2019. Zato je pomembno zagotoviti, da spremembe iz te uredbe začnejo veljati nemudoma.

(14) Ukrepi iz te uredbe so v skladu z mnenjem Tehničnega odbora za motorna vozila –

SPREJELA NASLEDNJO UREDBO:

Člen 1 Spremembe Uredbe (EU) 2017/2400 Uredba (EU) 2017/2400 se spremeni: (1) v členu 2 se odstavek 2 nadomesti z naslednjim: „2. Pri večstopenjskih homologacijah ali posamičnih odobritvah vozil iz odstavka 1 se ta uredba uporablja le za osnovna vozila, ki so opremljena vsaj s šasijo, motorjem, menjalnikom, osmi in pnevmatikami.“; (2) člen 3 se spremeni: (a) doda se naslednja točka 4a: „(4a) ‚proizvajalec vozil‘ pomeni organ ali osebo, pristojno za izdajo datoteke proizvajalca s podatki in opisne mape za stranke v skladu s členom 9;“; (b) točka 7 se nadomesti z naslednjim: „(7) ‚pretvornik navora‘ pomeni hidrodinamični zagonski sestavni del, ki je samostojni sestavni del sistema za prenos moči ali menjalnika s serijskim ali vzporednim pretokom moči in ki prilagaja vrtilno frekvenco med motorjem in kolesom ter zagotavlja povečanje navora;“; (c) dodajo se naslednje točke od 15 do 21: „(15) ‚brezemisijsko težko vozilo‘ ali ‚ZE-HDV‘ pomeni težko vozilo brez motorja z notranjim zgorevanjem ali z motorjem z notranjim zgorevanjem, ki izpusti v ozračje manj kot 1 g CO2/kWh; (16) ‚delovno vozilo‘ pomeni težko vozilo, ki ni namenjeno za dostavo blaga in pri katerem se za dopolnitev kod nadgradnje, kot so navedene v Dodatku 2 k Prilogi II k Direktivi 2007/46/ES, uporabi številka 09, 10, 15, 16, 18, 19, 20, 23, 24, 25, 26, 27, 28 ali 31, ali traktor, katerega največja hitrost ne presega 79 km/h; (17) ‚tovornjak s togo konstrukcijo‘ pomeni tovornjak, ki ni zasnovan ali izdelan za vleko polpriklopnika; (18) ‚vlečno vozilo‘ pomeni vlečno enoto, ki je zasnovana in izdelana izključno ali predvsem za vleko polpriklopnikov; (19) ‚spalna kabina‘ pomeni vrsto kabine s prostorom za voznikovim sedežem, ki se uporablja za spanje; (20) ‚hibridno električno težko vozilo‘ ali ‚He-HDV‘ je vozilo, kot je opredeljeno v členu 3(15) Direktive 2007/46/ES; (21) ‚vozilo na kombinirano gorivo‘ je vozilo, kot je opredeljeno v členu 2(48) Uredbe (EU) št. 582/2011.“; (d) doda se naslednji odstavek: „Kar zadeva hibridna električna težka vozila, se členi 5(3), 9(1) in 12(1) uporabljajo samo za hibridna električna težka vozila, pri katerih je druga največja neto moč vseh pretvornikov energije manjša od 10 % največje neto moči vseh pretvornikov energije. Pretvorniki energije, ki se uporabljajo samo za zagon vozila, se pri tem ne upoštevajo.“; (3) člen 5 se spremeni: (a) odstavek 3 se nadomesti z naslednjim: „3. Simulacijsko orodje se uporablja za določitev emisij CO2 in porabe goriva pri novih vozilih ali določitev, ali so zadevna vozila brezemisijska težka vozila, hibridna električna težka vozila ali vozila na kombinirano gorivo. Zasnovano je tako, da deluje na podlagi vhodnih informacij, kot so opredeljene v Prilogi III, in vhodnih podatkov iz člena 12(1).“; (b) odstavek 5 se nadomesti z naslednjim: „5. Orodja za zgoščevanje se uporabljajo za vzpostavitev nedvoumne povezave med potrjenimi lastnostmi sestavnega dela, samostojne tehnične enote ali sistema, povezanimi z emisijami CO2 in porabo goriva, in potrdilom, izdanim za ta del, enoto ali sistem, ter za vzpostavitev nedvoumne povezave med vozilom in datoteko proizvajalca s podatki o vozilu ter opisno mapo za stranke iz Priloge IV.“; (4) člen 9 se spremeni: (a) prvi pododstavek odstavka 1 se nadomesti z naslednjim: „1. Proizvajalec vozil emisije CO2 in porabo goriva pri vsakem novem vozilu, ki se bo prodajalo, registriralo ali dalo v promet v Uniji, razen pri brezemisijskih težkih vozilih, hibridnih električnih težkih vozilih ali vozilih na kombinirano gorivo, določi z uporabo najnovejše razpoložljive različice simulacijskega orodja iz člena 5(3). Kar zadeva brezemisijska težka vozila, hibridna električna težka vozila ali vozila s kombiniranim gorivom, ki se bodo prodajala, registrirala ali dala v promet v Uniji, proizvajalec vozil določi samo informacije, ki so opredeljene za navedena vozila v vzorcih iz dela I in dela II Priloge IV, z uporabo najnovejše razpoložljive različice simulacijskega orodja iz člena 5(3).“; (b) odstavek 3 se nadomesti z naslednjim: „3. Proizvajalec vozil ustvari kriptografske zgoščene vrednosti svoje datoteke s podatki in opisne mape za stranke, pri čemer uporabi orodje za zgoščevanje iz člena 5(5).“; (c) odstavek 5 se nadomesti z naslednjim: „5. Vsakemu vozilu ki se bo registriralo, prodajalo ali dalo v promet, se priloži izjava o skladnosti ali, če so vozila homologirana v skladu členom 24 Direktive 2007/46/ES, certifikat o posamični odobritvi, vključno z odtisom kriptografske zgoščene vrednosti datoteke proizvajalca s podatki in opisne mape za stranke iz odstavka 3.“; (5) v členu 12 se dodata naslednja odstavka 6 in 7: „6. V primeru brezemisijskih težkih vozil, hibridnih električnih težkih vozil in vozil na kombinirano gorivo vhodni podatki za simulacijsko orodje vključujejo informacije iz preglednice 5 Priloge III. 7. Če se bo vozilo registriralo, prodajalo ali dalo v promet z zimskimi pnevmatikami in standardnimi pnevmatikami, lahko proizvajalec vozil izbere, katere pnevmatike bo uporabil za določitev emisij CO2.“; (6) v členu 13 se odstavek 8 nadomesti z naslednjim: „8. Standardna vrednost za pnevmatike je vrednost za zimske pnevmatike C3, kot je določena v preglednici 2 dela B Priloge II k Uredbi (ES) št. 661/2009 Evropskega parlamenta in Sveta (*1). (*1) Uredba (ES) št. 661/2009 Evropskega parlamenta in Sveta z dne 13. julija 2009 o zahtevah za homologacijo za splošno varnost motornih vozil, njihovih priklopnikov ter sistemov, sestavnih delov in samostojnih tehničnih enot, namenjenih za taka vozila (UL L 200, 31.7.2009, str. 1).“;" (7) člen 20 se spremeni: (a) naslov se nadomesti z naslednjim: „Odgovornosti, ki jih imajo proizvajalec vozil, homologacijski organ in Komisija glede skladnosti delovanja simulacijskega orodja“; (b) v odstavku 1 se doda naslednji pododstavek: „Proizvajalec vozil enkrat letno opravi postopek preskušanja za preverjanje skladnosti, določen v Prilogi Xa, vsaj na najmanjšem številu vozil v skladu s točko 3 navedene priloge. Proizvajalec vozil vsako leto do 31. decembra v skladu s točko 8 Priloge Xa homologacijskemu organu predloži poročilo o preskušanju za vsako preskušeno vozilo, hrani poročila o preskušanju vsaj 10 let ter jih na zahtevo da na voljo Komisiji in homologacijskim organom drugih držav članic.“; (c) v odstavku 2 se dodajo naslednji pododstavki: „Če vozilo ne opravi uspešno postopka preskušanja za preverjanje skladnosti iz Priloge Xa, homologacijski organ v skladu s Prilogo Xa začne preiskavo, da določi vzrok za to. Ko homologacijski organ ugotovi vzrok za neuspešen postopek preskusa, o njem obvesti homologacijske organe drugih držav članic. Če je vzrok za neuspešen postopek povezan z delovanjem simulacijskega orodja, se uporablja člen 21. Če je vzrok za neuspešen postopek povezan s potrjenimi lastnostmi sestavnih delov, samostojnih tehničnih enot ali sistemov, povezanimi z emisijami CO2 in porabo goriva, se uporablja člen 23. Če pri potrjevanju sestavnih delov, samostojnih tehničnih enot ali sistemov in delovanju simulacijskega orodja ni bilo mogoče ugotoviti nepravilnosti, homologacijski organ Komisiji sporoči, da vozilo ni opravilo preskusa. Komisija razišče, ali sta vzrok za to, da vozilo ni opravilo preskusa, simulacijsko orodje ali postopek preskušanja za preverjanje skladnosti iz Priloge Xa, in ali je potrebno izboljšanje simulacijskega orodja ali postopka preskušanja za preverjanje skladnosti.“; (8) v členu 23 se prvi pododstavek odstavka 1 nadomesti z naslednjim: „1. Kadar homologacijski organ v skladu s členoma 20 in 22 ugotovi, da ukrepi, ki jih je proizvajalec sprejel za zagotavljanje, da lastnosti sestavnih delov, samostojnih tehničnih enot in sistemov iz člena 12(1), ki so povezane z emisijami CO2 in porabo goriva ter so bile potrjene v skladu s členom 17, ne odstopajo od potrjenih vrednosti, niso ustrezni, od proizvajalca zahteva, naj predloži načrt popravnih ukrepov najpozneje 30 koledarskih dni po prejemu te zahteve homologacijskega organa.“; (9) člen 24 se spremeni: (a) v odstavku 1 se točka (a) nadomesti z naslednjim: „(a) vozil iz skupin 4, 5, 9 in 10, vključno s podskupino ‚v‘ v vsaki skupini vozil, kakor so opredeljene v preglednici 1 Priloge I, od 1. julija 2019;“; (b) odstavek 2 se spremeni: (1) drugi stavek se nadomesti z naslednjim: „Za vozila iz podskupine ‚v‘ katere koli od navedenih skupin vozil se obveznost iz člena 9 uporablja od začetka veljavnosti te uredbe.“; (2) doda se naslednji pododstavek: „V prvem pododstavku datum proizvodnje pomeni: (a) datum podpisa izjave o skladnosti; (b) če izjava o skladnosti ni bila izdana, datum, ko je bila identifikacijska številka vozila prvič nameščena na ustrezne dele vozila.“; (c) doda se naslednji odstavek 3: „3. Drugi pododstavek člena 20(1) ter drugi, tretji in četrti pododstavek člena 20(2) se uporabljajo od 1. julija 2020. Popravni ukrepi iz člena 21(5) in člena 23(6) se v skladu s preiskavo vzrokov, zakaj vozilo ni uspešno opravilo postopka preskušanje za preverjanje skladnosti iz Priloge Xa, uporabljajo od 1. julija 2023.“; (10) Priloga I se spremeni v skladu s Prilogo I k tej uredbi; (11) Priloga III se spremeni v skladu s Prilogo II k tej uredbi; (12) Priloga IV se spremeni v skladu s Prilogo III k tej uredbi; (13) Priloga V se spremeni v skladu s Prilogo IV k tej uredbi; (14) Priloga VI se spremeni v skladu s Prilogo V k tej uredbi; (15) Priloga VII se spremeni v skladu s Prilogo VI k tej uredbi; (16) Priloga VIII se spremeni v skladu s Prilogo VII k tej uredbi; (17) Priloga IX se spremeni v skladu s Prilogo VIII k tej uredbi; (18) Priloga X se spremeni v skladu s Prilogo IX k tej uredbi; (19) vstavi se nova Priloga Xa, kot je določena v Prilogi X k tej uredbi.

Člen 2 Spremembe Direktive 2007/46/ES Priloge I, IV in IX k Direktivi 2007/46/ES se spremenijo v skladu s Prilogo XI k tej uredbi.

Člen 3 Začetek veljavnosti in uporaba Ta uredba začne veljati tretji dan po objavi v Uradnem listu Evropske unije. Člen 2 se uporablja od 1. septembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 19. februarja 2019 Za Komisijo Predsednik Jean-Claude JUNCKER

(1) UL L 188, 18.7.2009, str. 1.

(2) UL L 263, 9.10.2007, str. 1.

(3) Uredba Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 (UL L 349, 29.12.2017, str. 1).

(4) Uredba (EU) 2018/956 Evropskega parlamenta in Sveta o spremljanju emisij CO2 in porabe goriva pri novih težkih vozilih ter o poročanju o njih (UL L 173, 9.7.2018, str. 1).